钦定古今图书集成/明伦汇编/官常典/第214卷 > 耶律涤鲁
## 钦定古今图书集成/明伦汇编/官常典/第214卷 > 耶律涤鲁

按《辽史耶律隆运传》：“隆运弟德威，孙涤鲁，字遵宁，幼
养宫中，授小将军。重熙初，历北院宣徽使，右林牙副
点检，拜惕隐，改西北路招讨使，封漆水郡王。请减军
籍三千二百八十人，以私取回鹘使者獭毛裘及私
取阻卜贡物，事觉，决大杖，削爵免官。俄起为北院宣
徽使。十九年，改乌古敌烈部都详稳，寻为东北路详”
稳，封混同郡王。清宁初，徙王邓，擢拜南府宰相，以年
老乞骸骨，更王汉。大康中薨，年八十。涤鲁神情秀彻，
圣宗子视之，兴宗待以兄礼，虽贵愈谦。初为都点检，
扈从猎黑岭，获熊。上因乐饮，谓涤鲁曰：“汝有求乎？”对
曰：“臣富贵逾分，不敢他望。惟臣叔先朝优遇，身殁之
后，不肖子坐罪籍没，四时乏荐享，诸孙中得赦一人
以主祭，臣愿毕矣。”诏免籍，复其产。子燕五，官至南京
步军都指挥使。